**Vincenz Grimm** (1801–1872) var en østerriksk-ungarsk kunsthandler, kartograf, litograf, kunstmaler og sjakkspiller.

Den allsidig begavede Grimm levde et omvekslende og bemerkelsesverdig liv. I dag huskes han først og fremst som sjakkspiller.

**Vincenz Grimm**  
*Schachzeitung* (1851)**Hvit trekker og setter matt i fire trekk.**  
*Løsning:*  

1. Sh6 Kxh6 2. Sf5+ Kg5 3. Td7 h7 4. Tg7#
Kongeløpergambit (C33):  
**Grimms angrep**  
Stilling etter *1.e4 e5 2.f4 exf4 3.Lc4 Dh4+ 4.Kf1 g5 5.Sc3 Lg7 6.d4 d6 7.**e5***.

Liv
---

Vincenz Grimms familiebakgrunn og utdanning er ikke kjent. Han kom opprinnelig fra Wien og slo seg ned i Pest i 1823 der han først arbeidet som lærer, seinere som funksjonær i et kanalselskap. I 1831 åpnet han en blomstrende kunst- og musikkforretning og i 1839 var han medgrunnlegger av Pest kunstforening. Han gjorde seg bemerket som pianist og malte bilder som fremdeles handles på det internasjonale kunstmarkedet. Det ungarske nasjonalgalleriet oppbevarer enkelte av Grimms verk.

Grimm var interessert i fargelitografitrykk, en teknikk i rivende utvikling på hans tid, og han skal i den forbindelse ha tapt en anselig formue på risikofylte investeringer.

Grimm deltok aktivt i den ungarske revolusjonen i 1848/49. Etter at oppstanden var slått ned flyktet han til Tyrkia der tegneferdighetene sikret ham arbeid som kartograf i den osmanske generalstaben i Aleppo, seinere i Konstantinopel. I 1868 vendte han tilbake til Pest hvor han bodde til sin død.

Sjakkbedrifter
--------------

Sammen med József Szén og Johann Jacob Löwenthal inngikk Grimm i Pest sjakklubbs «Triumvirat». Sjakklubben i Pest vakte stor oppsikt da de i en korrespondansesjakkmatch mellom 1843 og 1845 beseiret et lag parisiske sjakkmestre ledet av Pierre Saint-Amant med sifrene 3-0. Den korte blomstringstida i Pests sjakkmiljø endte med den ungarske revolusjonen. Grimm, Szén og Löwenthal ble invitert til å delta i den store internasjonale sjakkturneringen i London 1851, men omstendighetene hindret Grimm å delta, noe han forklarer i et brev gjengitt i Howard Stauntons turneringsbok.

Grimms sjakkbedrifter er ufullstendig dokumentert. Spillestyrken hans var betydelig, men ikke fullt på høyde med Szén og Löwenthals. I tillegg til korrespondansepartiene er bare tre av Grimms partier bevart, deriblant to mot Tassilo von Heydebrand und der Lasa som han spilte en serie partier mot i Wien 1846.

I tyrkisk eksil fant ikke Grimm likeverdige motspillere, men han var aktiv som sjakklærer og problemkomponist. Sjakkoppgavene ble publisert i internasjonale sjakktidsskrifter og bidro til at han holdt kontakten med europeisk sjakkvenner.

Referanser og noter
-------------------

1. ↑   data.matricula-online.eu[Hentet fra Wikidata]
2. ↑   Chessgames.com[Hentet fra Wikidata]
3. ↑  Maskinanalyse på lichess.org
4. ↑  Forbedret løsning etter L. Bledow og O. von Oppen: *Stamma's hundert Endspiele*, Berlin 1856, s. 201
5. ↑  Maskinanalyse på lichess.org
6. ↑  József Hajtun: *Magyar sakktörténet 1.*. Verlag Sport, Budapest 1975, ISBN 963-253-239-2, Hajtun: s. 78–82
7. ↑  Se eksempelvis bildene *To eremitter* (1827) og *Ung kvinne med sovende datter* (1868)
8. ↑  Ludwig Bachmann: *Aus vergangenen Zeiten. Bilder aus der Entwicklungsgeschichte des praktischen Schachspiels.* 2 bind. Berlin 1920–1922 (bind 2: s. 305–307).
9. ↑  Korrespondansesjakkpartiene mellom Pest og Paris på *chessgames*
10. ↑  *The Chess Tournament*, London 1852, s. XXIV

Eksterne lenker
---------------

* (en) Vincenz Grimm – chessgames.com Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND
 |